**TISZAVASVÁRI VÁROS POLGÁRMESTERÉNEK**

**31/2020. (XII.17.) önkormányzati rendelete**

**a 2021. évi költségvetés megalkotásáig végrehajtandó**

**átmeneti gazdálkodásról**

Az államháztartásról szóló 2011. évi CXCV. törvény 25. § (1)-(3) bekezdésében és a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében, a helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat-és hatásköreiről szóló 1991. évi XX. törvény 138. § (1) bekezdés b) pontjában kapott felhatalmazás alapján, az Alaptörvény 32. cikk (2) bekezdésében meghatározott feladatkörében a következőket rendelem el:

**1. § (1)** A rendelet hatálya kiterjed Tiszavasvári Város Önkormányzatára és az önkormányzat irányítása alá tartozó költségvetési szervekre (továbbiakban: intézmények).

**(2)** A polgármester, a polgármesteri hivatal esetében a jegyző és az önkormányzati költségvetési szervek vezetői (továbbiakban: vezető) jogosultak arra, hogy a bevételeiket folytatólagosan a hatályos jogszabályi keretek között beszedjék és kiadásaikat a 2. és 3. §-ában foglaltak szerint teljesítsék.

**2 §. (1)** A vezetők jogosultak arra, hogy a kiadásaikat a 2020. évi kiadások előirányzatain belül időarányosan teljesítsék.

**(2)** A vezető az intézmény finanszírozási igényét a (3), (4) és (6) bekezdésekben leírtak kivételével legfeljebb a 2020. évi önkormányzati finanszírozás időarányos részének figyelembevételével állapíthatják meg.

**(3)** A vezető jogosult a folyamatban lévő pályázattal, beruházással, felújítással kapcsolatos megállapodás, szerződés szerinti teljesítésére, a szükséges kötelezettségvállalás megtételére és közbeszerzési eljárás lefolytatására.

**(4)** A már megkötött előszerződésben, szerződésben foglaltak teljesíthetők.

**(5)** A polgármester jogosult a megkötött feladatellátási, közszolgáltatási szerződésben foglalt kötelezettség teljesítésére. Amennyiben a szerződés nem rendelkezik a 2021. évi kifizetésről, akkor ott a 2020. évi kifizetett támogatás időarányos része fizethető ki, ettől azonban egyedi igény alapján eltérhet.

**(6)** A személyi juttatások és a járulékok esetén a 2020. december 31-én hatályos költségvetési rendeletben rögzített éves tervezett létszám 2021. teljes évére átszámított létszáma alapján történhet kifizetés aszerint, hogy a dolgozók személyi juttatását érintő 2021. január 1-től esedékes központi bérintézkedések az átmeneti gazdálkodás időszakában végrehajthatóak.

**(7)** Tiszavasvári Város Önkormányzata által nyújtott támogatás, pénzeszközátadás, az (5) pontban foglaltak kivételével, egyedi igény alapján történhet az adott szervezetre vonatkozó, 2020. évi előirányzat időarányos részét meg nem haladó összegben.

**(8)** Tiszavasvári Város Önkormányzata esetében 2021. évtől új költségvetési kiadásként és bevételként fog felmerülni a törvényi kötelezettségként meghatározott egészségügyi alapellátás biztosítása, a Tiszavasvári I. számú gyermekorvosi körzetben. Az egészségügyi alapellátás biztosításával kapcsolatban felmerülő valamennyi szükséges kötelezettség vállalható és teljesíthető.

**3. §.** A Polgármesternek jogában áll, hogy a Tiszavasvári Város Önkormányzata és intézményei esetében a 2021. évi folyamatos működéshez elengedhetetlenül szükséges az  
1. § -ban és a 2. §-ban nem szabályozott működési és felhalmozási kiadásokról összesen 50.000.000 Ft erejéig döntsön. A döntéshez 30.000.000 Ft-ig a Pénzügyi és Ügyrendi Bizottság elnökének egyetértése, e fölött a Pénzügyi és Ügyrendi Bizottság előzetes jóváhagyása szükséges.

**4.§.** Ez a rendelet 2021. év január 1-jén lép hatályba, és a 2021. évi költségvetéséről szóló rendelet hatályba lépésének napján hatályát veszti.

Tiszavasvári, 2020. december 17.

**Szőke Zoltán Dr. Kórik Zsuzsanna**

**polgármester jegyző**

**Kihirdetve: 2020. december 17.**

**Dr. Kórik Zsuzsanna**

**jegyző**

**A 2021. évi költségvetés megalkotásáig végrehajtandó átmeneti gazdálkodásról szóló 31/2020.(XII.17.) önkormányzati rendelet indoklása**

**1. Általános indokolás**

Az államháztartásról szóló 2011. évi CXCV. törvény (továbbiakban: Áht.) 25. § bekezdésében foglalt felhatalmazás alapján a képviselő-testület az átmeneti gazdálkodásról rendeletet alkothat. A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében: Veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja.

Az Áht. abban az esetben teszi kötelezővé az átmeneti gazdálkodásról szóló rendelet megalkotását, ha a költségvetési rendeletet a képviselő-testület a költségvetési évben március 15-ig nem fogadja el. Amennyiben ez a rendelet nem kerül megalkotásra 2021. január 1-ig, vagy hatályát veszti a költségvetési rendelet hatályba lépése előtt, a költségvetési rendelet hatályba lépéséig akkor a polgármester jogosult a helyi önkormányzatot megillető bevételek beszedésére és az előző évi kiadási előirányzatokon belül a kiadások arányos teljesítésére. A kiadások esetében ez a szűkítés jelentős problémát okozhat ezért szükséges a rendelet megalkotása.

**Részletes indokolás**

**1. §-hoz**

A jogszabály személyi hatályáról rendelkezik, valamint arról, hogy a vezetők átmeneti gazdálkodás idején jogosultak arra, hogy a bevételeiket folytatólagosan a hatályos jogszabályi keretek között beszedjék és kiadásaikat a 2. és 3. §-ában foglaltak szerint teljesítsék.

**2. §-hoz**

Felsorolásszerűen tartalmazza azokat az eseteket, amikor a vezető eltérhet az időarányos teljesítéstől.

**3. §-hoz**

Tiszavasvári Város Önkormányzata és intézményei esetébe a polgármester saját hatáskörű döntéseinek feltételeiről rendelkezik.

**4. §-hoz**

A rendelet hatálybalépéséről illetve alkalmazásának végső időpontjáról rendelkezik.

Tiszavasvári Város Polgármestere

*4440 Tiszavasvári, Városháza tér 4. sz.*

Tel.: 42/520-500 Fax.: 42/275–000 e–mail: tvonkph@tiszavasvari*.hu*.

**Ügyiratszám:**

**Előzetes hatásvizsgálati lap**

**(a jogalkotásról szóló 2010. évi CXXX. törvény 17. §-a alapján)**

**A tervezett jogszabály várható következményei, különösen**

1. **Társadalmi, gazdasági, költségvetési hatásai:** a tervezetnek társadalmi hatása nincs. Gazdasági, költségvetési hatása abban nyilvánul meg, hogy lehetővé teszi az átmeneti időszakban az önkormányzat szabályozott keretek között történő hatékony működését.
2. **Környezeti és egészségügyi következményei:** a tervezetnek környezeti és egészségügyi hatása nincs.
3. **Adminisztratív terheket befolyásoló hatásai:** a tervezetnek az adminisztratív terhekre hatása nincs.
4. **A rendelet megalkotásának szükségessége:** a gazdasági hatások érvényesülésének és a működés folyamatosságának, zavartalanságának a biztosítása.
5. **Alkalmazásához szükséges személyi, szervezeti, tárgyi és pénzügyi feltételek:** a feltételek biztosítottak.

Tiszavasvári, 2020. december 17.

**Szőke Zoltán**

**polgármester**